তাঁর আজীবন নির্বাসনের বিষয়ে এখনও কেন জাতীয় কোচ পুল্লেলা গোপী চাঁদ মুখ খুলছেন না, তাতে বেশ অবাক জোয়ালা গুট্টা৷ এই হায়দ্রাবাদি শাটলার গোপী চাঁদের নীরবতা নিয়ে বলেন, ‘আমি সত্যিই অবাক দেশের চিফ কোচ এমন একটা বিষয়ে নীরব হয়ে রয়েছেন৷ কেন তিনি কিছু বলছেন না৷ প্রাক্তন কোচেরা, যেমন আসিফ স্যার, বিমল স্যাররা নিজেদের অবস্থান জানিয়েছেন৷ ওরা দু’জনেই আইবিএলের বেঙ্গালুরু দলের কোচ৷ ওরা দুজন নিজেদের মতামত জানাচ্ছেন অথচ চিফ কোচ হয়ে কিছু বলছেন না গোপী স্যার৷ তিনি তো শুধু তাঁর অ্যাকাডেমির কোচ নন৷ তিনি দেশেরও কোচ৷’ এদিকে দিল্লী উচ্চ আদালত শুক্রবার ব্যাডমিন্টন অ্যাসোসিয়েশন অব ইন্ডিয়ার কমিটি গঠন করে গুট্টার বিরুদ্ধে বিশৃঙ্খল আচরণের বিরুদ্ধে তদন্ত করার বিষয়টি খারিজ করে দিয়েছে৷